CELEX: 31984D0125
Language: el
Date: 1984-02-28 00:00:00
Title: 84/125/ΕΟΚ: Απόφαση της Επιτροπής της 28ης Φεβρουαρίου 1984 περί διαπιστώσεως ότι η εισαγωγή της συσκευής με την ονομασία «Three Rivers — Computer System, model PERQ» δεν δύναται να πραγματοποιηθεί ατελώς ως προς τους δασμούς του Κοινού Δασμολογίου

Avis juridique important

|

31984D0125

84/125/ΕΟΚ: Απόφαση της Επιτροπής της 28ης Φεβρουαρίου 1984 περί διαπιστώσεως ότι η εισαγωγή της συσκευής με την ονομασία «Three Rivers — Computer System, model PERQ» δεν δύναται να πραγματοποιηθεί ατελώς ως προς τους δασμούς του Κοινού Δασμολογίου  

Επίσημη Εφημερίδα αριθ. L 066 της 08/03/1984 σ. 0027 - 0027

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 28ης Φεβρουαρίου 1984  περί διαπιστώσεως ότι η εισαγωγή της συσκευής με την ονομασία «Three Rivers - Computer System, model PERQ» δεν δύναται να πραγματοποιηθεί ατελώς ως προς τους δασμούς του Κοινού Δασμολογίου  (84/125/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί της ατελούς, ως προς τους δασμούς του Κοινού Δασμολογίου, εισαγωγής αντικειμένων εκπαιδευτικού, επιστημονικού ή μορφωτικού χαρακτήρος (1), όπως τροποποιήθηκε τελευταία από τον κανονισμό (ΕΟΚ) αριθ. 608/82 (2),  τον κανονισμό (ΕΟΚ) αριθ. 2784/79 της Επιτροπής της 12ης Δεκεμβρίου 1979 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75 (3), και ιδίως το άρθρο 7,  Εκτιμώντας:  ότι η γερμανική κυβέρνηση, με επιστολή της της 7ης Σεπτεμβρίου 1983, ζήτησε από την Επιτροπή να κινήσει τη διαδικασία, που προβλέπεται στο άρθρο 7 του κανονισμού (ΕΟΚ) αριθ. 2784/79, για να καθοριστεί αν η συσκευή με την ονομασία «Three Rivers - Computer System, model PERQ», που παραγγέλθηκε στις 29 Οκτωβρίου 1981 και προορίζεται να χρησιμοποιηθεί για την επικοινωνία γραφείου και ερευνών στον τομέα «επικοινωνία» γραφείου, πρέπει να θεωρηθεί ή όχι ως επιστημονική και, σε περίπτωση καταφατικής απαντήσεως, αν συσκευές με ισοδύναμη επιστημονική αξία κατασκευάζονται επί του παρόντος στην Κοινότητα·  ότι, σύμφωνα με τις διατάξεις του άρθρου 7 παράγραφος 5 του κανονισμού (ΕΟΚ) αριθ. 2784/79, ομάδα εμπειρογνωμόνων αποτελούμενη από εκπροσώπους όλων των κρατών μελών συνήλθε, στις 26 Ιανουαρίου 1984, στο πλαίσιο της Επιτροπής Δασμολογικών Ατελειών, προς το σκοπό της εξετάσεως της προκειμένης περιπτώσεως·  ότι από την εξέταση αυτή συνάγεται ότι η εν λόγω συσκευή είναι ένας υπολογιστής· ότι δεν έχει αντικειμενικά χαρακτηριστικά, τα οποία να την καθιστούν κατάλληλη για την επιστημονική έρευνα· ότι, ιδίως, το γεγονός ότι πρόκειται για υπολογιστή ενός σταθμού που παρέχει δυνατότητες γραφικές, ακουστικές και επικοινωνίας, δεν μπορεί να του προσδώσει τον επιστημονικό χαρακτήρα· ότι, εξάλλου, οι συσκευές του είδους χρησιμοποιούνται, ιδίως, για μη επιστημονικές δραστηριότητες, κυρίως για την επεξεργασία κειμένων γραμματείας· ότι η στην προκειμένη περίπτωση χρησιμοποίηση της εν λόγω συσκευής δεν θα ήταν δυνατό, μόνη της, να της προσδώσει τον χαρακτήρα της επιστημονικής συσκευής· ότι δεν πρέπει, ως εκ τούτου, να θεωρηθεί ως επιστημονική συσκευή· ότι δεν δικαιολογείται, συνεπώς, η παραχώρηση ατέλειας στην εν λόγω συσκευή,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Η εισαγωγή της συσκευής με την ονομασία «Three Rivers - Computer System, model PERQ», που αποτελεί το αντικείμενο της αιτήσεως, της 7ης Σεπτεμβρίου 1983, της γερμανικής κυβερνήσεως, δεν δύναται να πραγματοποιηθεί ατελώς ως προς τους δασμούς του Κοινού Δασμολογίου.  Άρθρο 2  Η παρούσα απόφαση απευθύνεται στα κράτη μέλη.  Βρυξέλλες, 28 Φεβρουαρίου 1984.  Για την Επιτροπή  Karl-Heinz NARJES  Μέλος της Επιτροπής  (1) ΕΕ αριθ. L 184 της 15. 7. 1975, σ. 1.  (2) ΕΕ αριθ. L 74 της 18. 3. 1982, σ. 4.  (3) ΕΕ αριθ. L 318 της 13. 12. 1979, σ. 32.